Nog geen Zuma-aansoek teen besluit oor mediese paroolJacob Zuma (Foto: Phill Magakoe/AFP) Die kommissaris van korrektiewe dienste (DKD) het hofstukke by die Konstitusionele Hof ingedien as deel van sy poging om die tersydestelling van oudpres. Jacob Zuma se vrylating op mediese parool te laat omkeer. Die oudpresident self het egter nie teen die spertyd van 12 Desember ŉ soortgelyke aansoek ingedien nie. Elzanne Jonker, regsverteenwoordiger van die DA, het bevestig dat die DKD-kommissaris sy hofstukke ingedien het. Jonker sê Zuma kan steeds ŉ aansoek by die Konstitusionele Hof indien, maar sal dan ook ŉ suksesvolle aansoek om kondonasie moet indien. Die oudpresident kan egter ook kies om nie dié roete te volg nie, omdat die DKD se aansoek reeds ingedien is. Zuma is in Julie 2021 tronkstraf van 15 maande opgelê nadat die Konstitusionele Hof hom skuldig bevind het aan minagting van die hof vir sy versuim om voor die Zondo-kommissie te getuig. Hy het naastenby twee maande van sy vonnis uitgedien voordat hy in September 2021 op mediese parool vrygelaat is. In Desember het die hooggeregshof die besluit ter syde gestel en beslis Zuma moet terugkeer tronk toe. Zuma het teen dié besluit geappelleer, maar die appèlhof het in November verlede jaar bevind Arthur Fraser – destyds die kommissaris – se besluit om die oudpresident op mediese parool vry te laat, was ongeldig en ongrondwetlik. Zuma het pogings om hom terug te stuur tronk toe tot nou hand en tand beveg. Zuma gaan intussen voort met sy poging om pres. Cyril Ramaphosa privaat te laat vervolg vir beweerde oortredings van die Wet op Nasionale Vervolgings. Die JG Zuma-stigting het in Desember, op die vooraand van die ANC se nasionale konferensie, aangekondig dat Ramaphosa aangekla word as ŉ medepligtige tot misdade wat deur onder meer adv. Billy Downer gepleeg is. Downer is die staatsaanklaer in die korrupsiesaak teen Zuma. Ramaphosa het die aansoek as ŉ misbruik van die hofproses gekap en dit as ŉ poging bestempel om hom te verhoed om vir ŉ tweede keer as ANC-leier verkies te word. Hy is nietemin vir ŉ tweede termyn tot ANC-president verkies. Die DA het die Konstitusionele Hof gevra om die aansoek ter verdediging van Zuma se mediese parool summier van die hand te wys.